《张子和子文以长句送朋壶次韵答之》
宋代·李彭

下自成蹊艺桃李，此语聊持饷吾子。南风吹句落窗几，萧然出吾天下士。

诗坛挑战生一秦，穷瞎水部好仍昆。气无万里照夜白，伏枥麒麟收惊魂。

荆州但获一人半，二隽风流眼中见。机云空誇千里莼，如公笔端那复倦。

我诵怀沙自疗饥，时时间出危苦词。鸣蛙两部颇娱听，钜竹千竿端相持。

督邮虽贱不勤置，俨然真辨绝交事。知君风味似建康，连璧顿来随俗吏。

漫浇平时过秦胸，经醉咄咄成书空。儿曹为具明茧纸，欲赋雌蜺吞晴虹。

悬知在德不在酒，耳热清狂须酒后。客来举觞不得言，舌本因之忘可否。

击柝相闻非路长，涛波隔津成两乡。待我营巢浣花了，过君更仆对绳床。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。